Kexholm
Kexholm, (fi. Käkisalmi), by i Rusland; se Priozjorsk. Kexholm blev fra 1617 centrum for det da oprettede Kexholms län, der omfattede det område af Karelen, som Rusland afstod til Sverige ved Freden i Stolbova. Det blev atter russisk i 1721, men kom som del af Gammelfinland fra 1812 til at indgå i Storfyrstendømmet Finland og siden i det selvstændige Finland. Området blev afstået til Sovjetunionen efter Vinterkrigen 1939-40, men blev tilbageerobret i 1941 under Fortsættelseskrigen. Da Finland i 1944 måtte trække sig ud af krigen, blev det atter sovjetisk.